5.ΠΡΟΕΔΡΙΚΟΝ ΔΙΑΤΑΓΜΑ της 16/28 Μαΐου 1930 (ΦΕΚ Α΄ 185) Περί καταργήσεως της δια του Ν.Δ. της 18/4/1926 συσταθείσης ειδικής υπηρεσίας και ρυθμίσεως του τρόπου διαθέσεως των πιστώσεων δια την δίωξιν του λαθρεμπορίου. Άρθρ.1.-(Καταργείται η ειδική επιτροπή διαθέσεως του προσθέτου φόρου του καπνού, του άρθρ. 2 Ν.Δ. 30 Αυγ. 1925, τόμ. 28 σελ. 292). Άρθρ.2.-Η διάθεσις των αναγραφομένων εις τον προϋπολογισμόν των εξόδων του Υπουργείου των Οικονομικών πιστώσεων δια την δίωξιν του λαθρεμπορίου και την ανέγερσιν ή επισκευήν Καπνεργοστασίων ενεργείται κατόπιν προηγουμένης αποφάσεως επιτροπής αποτελουμένης εκ: «α)Του Γενικού Διευθυντού Φορολογίας, ή ενός των Αναπληρωτών Γενικών Διευθυντών, οριζομένου δι’ αποφάσεως του Υπουργού των Οικονομικών, ως Προέδρου, β)του Διευθυντού Φορολογίας Καπνού, γ)του Διευθυντού Τελωνείων, με εισηγητάς άνευ ψήφου τους κατά περίπτωσιν Τμηματάρχας Ελέγχου Καπνού, Μονοπωλίων, ή Τελωνειακών Παραβάσεων, ως Γραμματέως οριζομένου υπαλλήλου της Γενικής Διευθύνσεως Φορολογίας. Εν περιπτώσει ελλείψεως, απουσίας ή κωλύματος του Προέδρου, τούτον αναπληροί ο εκ των μελών κατά βαθμόν ανώτερος και επί ομοιοβάθμων ο κατά σειράν αρχαιότητος προηγούμενος εν τω βαθμώ». Η σύνθεσις της ανωτέρω Επιτροπής, μετονομασθείσης εις Συμβούλιον διώξεως λαθρεμπορίου δια της παρ. 9 άρθρ. 13 Α.Ν. 389/1936 (τόμ. 30 σελ. 111), τροποποιηθείσα δια του άρθρ. 7 Α.Ν. της 22/22 Μαρτ. 1935 (ΦΕΚ Α΄ 100) ετροποποιήθη εκ νέου ως άνω δια της παρ. 8 άρθρ. 2 Β.Δ. 402/1965 (ανωτ. σελ. 58,11). Άρθρ.3.-Δια των κατά το προηγούμενον άρθρον αποφάσεων ορίζονται το είδος της δαπάνης, το ποσόν αυτής, οι όροι και αι διατυπώσεις της εκτελέσεως οιουδήποτε έργου ή προμηθείας ως και τα δι’ εκάστην δαπάνην απαιτούμενα δικαιολογητικά. Δι’ ομοίων αποφάσεων ορίζονται και εκτελούνται αι δαπάναι δια την ενοικίασιν πλωτών καταδιωκτικών του λαθρεμπορίου πλοίων και καυσίμου ύλης, τα έξοδα κινήσεως προσλαμβανομένων οργάνων διώξεως λαθρεμπορίου, τα έκτακτα έξοδα κινήσεως πληρωμάτων πλοίων, τα έξοδα μετασκευής και συντηρήσεως των πλοίων, και εν γένει τα έξοδα κινήσεως των εις το Δημόσιον ανηκόντων καταδιωκτικών πλοίων και των πληρωμάτων αυτών ως και των μισθουμένων τοιούτων, τα ενοίκια καταστημάτων σχετικών υπηρεσιών, η γραφική ύλη, ο φωτισμός και η καθαριότης αυτών, έξοδα κινήσεως τακτικών υπαλλήλων, αμοιβαί μηνυτών λαθρεμπορίου  και λοιπά συναφή μικροέξοδα, επιτρεπομένης της πραγματοποιήσεως των δαπανών τούτων κατ’ απόκλησιν των διατάξεων περί εκτελέσεως Δημοσίων έργων και προμηθειών του Δημοσίου, ως και των διατάξεων περί ενεργείας δαπανών του Δημοσίου. Πάσαι αι ως άνω αποφάσεις υπόκεινται εις την έγκρισιν του Υπουργού των Οικονομικών. Άρθρ.4.-(Μεταβατική διάταξις). 